Berugte FB-boef kom sy moses in Potch teëBrad Bilton in ’n skermskoot van die uitsending in 2016 deur Carte Blanche. ŉ Berugte swendelaar sal op 17 Januarie in die Potchefstroom-landdroshof in Noordwes verskyn nadat hy op 27 Desember op aanklagte van diefstal en bedrog in hegtenis geneem is. Brad Bilton (47), ŉ veroordeelde bedrieër met 13 vorige vonnisse teen hom, is by sy jongste slagoffer, ŉ 38-jarige weduwee, se huis aangekeer nadat sy snuf in die neus gekry en die polisie ontbied het. Kol. Adéle Myburgh, polisiewoordvoerder in Noordwes, sê Bilton is op 28 Desember borgtog geweier en sal tot sy volgende hofverskyning in aanhouding bly. Volgens Myburgh het Bilton die vrou op Facebook opgespoor en hom as ene John Clarke aan haar voorgedoen. Dit is nie duidelik hoe lank die twee gekommunikeer het voordat Bilton op 14 Desember by haar huis in Potchefstroom uitgeslaan het nie. “Hy het vir ŉ rukkie by die slagoffer tuisgegaan. Sy het agtergekom dat geld en elektroniese toestelle begin wegraak en later op persoonlike dokumente afgekom waarop Bilton se regte naam verskyn. Sy het dié naam toe op Google gaan soek en gesien dat hy met verskeie bedrogsake verbind word.” Myburgh sê Bilton het van die weduwee se eiendom verpand en dat dié items reeds verkoop is. Hy het ook die slagoffer se skootrekenaar gevat om glo programme daarop te laat installeer, maar dit nooit teruggebring nie. Haar selfoon en sowat R500 kontant is ook na bewering gebuit. “Dit blyk sy algemene modus operandi te wees om geskeide en enkellopende vroue op sosiale media te bevriend en hulle te bedrieg.” Bilton het ook 13 vorige vonnisse teen hom en het onder meer al tronkstraf vir bomdreigemente, bedrog en diefstal uitgedien. Die ondersoekende aktualiteitsprogram Carte Blanche het in 2016 in ŉ dokumentêre insetsel oor Bilton gesê dat hy by 52 sake van diefstal en bedrog oor ŉ tydperk van 20 jaar betrokke is. Die Carte Blanche-ondersoekspan het maande lank in samewerking met die polisie na Bilton gesoek voordat hy destyds in hegtenis geneem en tot 12 maande tronkstraf gevonnis is. Kyk die insetsel hier: